Eks impjegata tal-Fondazzjoni għall-Ħarsien tas-Servizzi Soċjali, Nathalie Ciancio, ingħatat kumpens ta’ €33,000 għal ġrieħi li sofriet fuq il-post tax-xogħol f’Marzu 2004. Hija kienet taħdem bħala ‘support worker’ mal-Aġenzija Support li tagħmel parti mill-fondazzjoni. L-inċident seħħ meta kienet qed takkumpanja pazjent għal żjara għand it-tabib fl-isptar San Luqa. Il-Qorti semgħet li t-tabib kien siegħa u nofs tard u l-pazjent xeba’ jistenna. Meta t-tabib rah u ordnalu trattament, il-pazjent irrifjuta u beda jirreżisti lill-infermiera. Nathalie Ciancio spiċċat iżomm lill-pazjent minn dirgħajh biex ma jiċċaqlaqx. F’salt wieħed il-pazjent ta daqqa lis-‘support worker’ fl-istonku tagħha u waddabha f’nofs il-kamra. Hi mal-ewwel ħasset weġgħa f’daharha li ppersistiet, bl-ispeċjalista aktar tard ikkonferma li kienet qed tbati minn problemi fil-muskoli u n-nervituri. Ir-riżultat ta’ MRI li għamlet fl-2005 wera bidu ta’ ‘slipped disc’ u problemi fin-nervituri u kellha tieħu kura għall-uġiegħ. Riżultat tal-uġiegħ hi kellha titlaq ukoll minn xogħolha. Din ma kinetx l-ewwel darba li l-pazjent kien vjolenti, bl-impjegata kienet diġa wissiet lill-Aġenzija dwaru qabel.